Kegyelem nektek és békesség Istentől, a mi Atyánktól és az Úr Jézus Krisztustól! Ámen

Mk 1, 1-8  
*Jézus Krisztus, az Isten Fia evangéliumának kezdete. Amint meg van írva Ézsaiás próféta könyvében: „Íme, elküldöm előtted követemet, aki elkészíti utadat; kiáltó szava hangzik a pusztában: Készítsétek az ÚR útját, egyengessétek ösvényeit!”, megjelent Keresztelő János a pusztában, és hirdette a megtérés keresztségét a bűnök bocsánatára. Akkor kiment hozzá Júdea egész vidéke és a jeruzsálemiek is mind, és amikor megvallották bűneiket, megkeresztelte őket a Jordán folyóban. János teveszőr ruhába volt öltözve, derekán bőrövet viselt, sáskát evett és vadmézet. Ezt hirdette: Utánam jön az, aki erősebb nálam, és én arra sem vagyok méltó, hogy lehajolva saruja szíját megoldjam. Én vízzel kereszteltelek meg titeket, ő pedig Szentlélekkel fog megkeresztelni.*

Krisztusra mutató Gyülekezet!

Áldott új évet mindenkinek, a Szentlélek erősítsen meg mindenkit ebben az új egyházi évben, az újban való indulásában!  
Igen, ma valaminek a kezdetén vagyunk. Nem valami ismeretlen új ez, de mégis valami új, egy új advent előtt állunk. Szeptember elseje, január elseje, ezek mind valahogy természetes módon jeleznek valamilyen új indulást, új kezdetet az életünkben. Készülünk rájuk, hiszen úgy érezzük, hogy valami véget ér: a nyár, vagy egy naptári év és így ideje elindulnunk az újban, lendületet vennünk és neki rugaszkodnunk. Az egyházi év kezdetén természetes, hogy elénk kerüljön a kérdés, hogy vajon ebben az indulásunkban is benne van-e a lendület? Ha indulunk, akkor pontosan miben és mi felé? Nem utolsó sorban pedig, hogy ha fel akarunk készülni, akkor mit is kell magunk előtt látnunk, mint feladat?

A fizika leírásában a lendület mértéke arányos a tömeggel és a sebességgel. Ez pedig úgy tűnik, hogy megjelenik a mi adventi indulásunkban is. A sebességünk, sokszor csökkenőnek hat, vagy eleve nagyon alacsony. Mintha éppen csak vánszorognánk ezekben a lépésekben, mintha éppen az jellemezné az életünket, hogy adventben nem új lendülettel, nagyobb sebességre kapcsolva haladunk előre, hanem éppen, hogy az utolsó erőinket megfeszítve akarunk eljutni Karácsonyig. Kiadjuk magunkból a maradék tartalékokat és reménykedünk, hogy valahogy kitart az új évig, de legalább a két ünnep kőzöttig, hogy majd akkor feltöltődhessünk valahogy. A sebességünk nem, hogy nem növekszik, nem pörgünk fel, de még csak az sem igaz, hogy a megszokás szintjén stagnálna, állandó lenne. A tömeg fogalmához a tartalmat, a lelki mélységet tudnám kapcsolni. Minél mélyebben és tisztábban érint meg bennünket, annál nagyobb lesz a jelentősége számunkra, annál nagyobb lesz a súlya, illetve a tömege. És, ha így van, ha mozgásba lendül valami nagy és súlyos, akkor bizony nem tudjuk egykönnyen megállítani, vagy akár csak lelassítani, akkor bizony ott lesz a lendület, az erő. Akkor nálunk mi hibádzik, hol van az adventi lendület? Nincs sebességünk/erőnk, vagy nincs súlya, tömege az életünkben az örömüzenetnek, az evangéliumnak, vagy talán mindkettővel gond van?

Márk az evangéliumot egy spoilerrel kezdi. Arra mondják ezt, mikor valaki lelövi a poént, a film, a könyv, a történet végét és lényegében élvezhetetlenné teszi ezáltal az adott dolgot. Képzeljük el, hogy úgy olvasunk egy krimit, vagy bármilyen csavaros történetet, hogy már ismerjük a végkifejletet, mintha megszűnne a feszültség. Márk így kezdi: „*Jézus Krisztus, az Isten Fia evangéliumának kezdete.”*. Fordítsuk le ezt a mondatot, hogy mi is úgy értsük, mint a korabeli emberek! Jézus Krisztus, azaz a Szabadító, az ígért és várt Felkent – az Isten áldottja. Az Isten Fia, azaz a Mindenhatóhoz közvetlenül tartozó. Az evangélium pedig, a megváltás jó híre, öröm híre. Teljes egészében tehát ezt írja Márk: A Szabadító, az Isten régen várt áldottja, a Mindenható Szent jelenlétébe tartozónak megváltó tettéről szóló jó hír, örömhír kezdete ez. Ebbe a néhány indító szóba már bele is tömöríti az egész evangéliumot. Nem titkolózik, elmondja, elharsogja a nagy rejtélyt, mert nem érdeklődést keltő csattanót, botrányos és kérdésekkel teli végkifejletet akar az emberek elé tárni, egy izgalmas olvasmányt, hanem valami olyat, amit ő maga is kapott, amit vele is megosztottak és amiről ő sem tud hallgatni. Amiről nem kötelességből beszél, hanem azért, mert öröm van benne, felszabadítottság és megszabadítottság, ami indítja, lendületbe hozza a hordozóját.  
Mi evangélikusnak nevezzük magunkat. A jó hír hordozóinak, de ott van bennünk ez a márki lendület?  
Várjuk az egyháztól, várjuk a lelkésztől, várjuk a presbitériumtól, és bárki mástól, mint önmagunktól, hogy legyen megszólító erejű, magával ragadó, hiteles. Ők legyenek lendületben, legyenek az evangéliumhoz hű életvitelűek, legyenek hangosak a jó hírtől. Ők…, mintha ez valamiféle feladat lenne, ami kapcsán az a kérdés, hogy vállaljuk, vagy sem?   
Nekünk nem azt kell kérdezgetnünk, hogy hogyan csináljam, hogy mikor szólalhatok meg, hogy milyen stratégia alapján kezdjek neki, vagy a félelmeinkkel és a bizonytalanságainkkal takaródzni. Mi evangélikusnak valljuk magunkat, a jó hír hordozóinak.

Keresztelő János kiáltó hang, útkészítő, megtérésre és bűnbánatra hívó hírhozó. És ezt hol és hogyan teszi? Jeruzsálem forgalmas tereinek egyikén zenével és egyéb attrakciókkal? A templom lépcsőjén a hatalom nagy hangú embereinek az oldalán? Hónapokig tervezett és szervezett missziói rendezvényen? Nem. Nem és valahogy mégis tömegek érkeznek hozzá, ahogy a szentíró némi sarkos túlzással fogalmaz: „*. Akkor kiment hozzá Júdea egész vidéke és a jeruzsálemiek is mind”*. Ha egész Jeruzsálem és Júdea egész tartománya nem is ment el hozzá, bizonyára azt kell kihalljuk ebből, hogy rengeteg ember érezte azt, hogy ki kell menjen a pusztába és komolyan kell, hogy vegye az üzenetet: „*Utánam jön az, aki erősebb nálam, és én arra sem vagyok méltó, hogy lehajolva saruja szíját megoldjam. Én vízzel kereszteltelek meg titeket, ő pedig Szentlélekkel fog megkeresztelni.”*. Nem ígéreteket tesz, nem vállal cinkos álkegyességet, azaz nem idomul a korszellemhez sem, de még csak hatásos, vagy érdekfeszítő teológiai fejtegetésbe, tanításba sem kezd.   
Mit csinál akkor mégis? Hogyan válik mégis útkészítővé Krisztus előtt, illetve Krisztushoz? Egészen egyszerűen: rámutat. Itt még csak a szavaival, mondhatni őszinte hitvallás mindazon keresztül, amit ő is kapott az Isten üzenetén, az Ő igéjén, a mennyei Atya mindent megelőző evangéliumán keresztül.   
Később pedig, majd szó szerint, szemtől szemben is rámutat Krisztusra, de itt még csak egyszerű szavakkal beszél arról, ki is az, aki közeledik, aki az eljövendő.   
És te Testvérem, te megszólalsz a hétköznapjaidban? Elmondod, hogy ki is az számodra, aki közeledik?   
Te mit mondanál, ha megkérdeznének, hogy mi neked advent, mi neked karácsony? Te kiáltó hang vagy?  
Hebegnél-habognál várakozásról, kis-Jézusról, jászolról, és egyéb félreértelmezett szép képekről? Vagy tudnál te magad is Márkhoz és Jánoshoz hasonlóan egyszerűen és tisztán Krisztusra mutatni?

Talán mindenki hallotta már az ókorból származó mondást: „Minden út Rómába vezet.”. Ennek mintájára sokszor hangzik el, hogy amíg szeretetről beszélünk, amíg az van a középpontban, addig mindegy, hogy pontosan hogyan imádjuk Istent, hogy miként és mennyit olvassuk a Bibliát, hogy tagjai vagyunk-e Krisztus egyházának, keresztény gyülekezetnek vagy sem, hiszen, amíg a szeretet van a középpontban, addig minden út Istenhez vezet. Testvérek ne higgyük el az ilyen hazugságokat! Nem vezet minden út Istenhez, még ha közben a szeretetről halandzsázunk is. Hasonlítsuk össze Buddha és Krisztus szeretet fogalmát! Hasonlítsuk össze, hogy milyen szeretetről beszél a 17 éves szerelmes fiú a lány felé, és az édesanya a gyermeke felé!   
Nem vezet minden út Istenhez. Nekünk pedig igenis küldetésünk és feladatunk van a világban, hogy az embereket a mennyei Atya felé irányítsuk. Azt pedig nem lehet tudatlanul, csak félig beleállva, olyan immel-ámmal, közösség nélkül, az evangélium, Isten szava nélkül tenni.   
„*Íme, elküldöm előtted követemet, aki elkészíti utadat”*Isten gondoskodik a jó útkészítésről. Nem neked kell kitalálni, nem neked kell szavakat és szíveket formálni. Keresztelő János ösvényt vágott Krisztusnak, Jézus pedig út lett az emberiségnek. És mit tegyünk mi?  
Mi lehetünk útjelzők egymás és a világ számára. Krisztussal haladásunk, az Isten felé való igyekvésünk igenis tud útjelző lenni, még ha mi sokszor észre se vesszük. Ahogyan sokszor követni kezdi egyik ember a másikat az utcán, mikor bizonytalan, hogy merre kellene mennie, de a másikra tekintve azt feltételezi, hogy jó irányba halad, oda, ahová ő is el akar jutni és követni kezdi, akár kérdés nélkül is.   
Óriási ez a felelősség, hiszen ez azt jelenti, hogy minden nap, minden percben útjelzők vagyunk mások számára és bizony nem csak a jó utat tudjuk megmutatni. Mutathatjuk a lankadtság, a fásultság, a hamisság, a bűn, a kárhozat útját is.   
Krisztus útján kell haladjunk, hiszen tudjuk jól, hogy ő az út, az igazság és az élet. De ez véletlenül se váljon nyomasztó teherré senki számára se. Hiszen ott van ebben az örömüzenet, hogy Krisztus az út. Nem neked kell mások útjává lenned. Nem a saját bölcsességedet kell megosztanod velük. Mi magunk is ezen az úton kell, hogy haladjunk és mindössze hűnek kell maradnunk Krisztus igazságához. Elég, ha te hűségesen jó felé mész, akkor mások is észre fogják venni Krisztust és az általa szerzett örök életet.

Új kezdetről és lendületről beszéltem az igehirdetés elején. Éppen ez lehet a mi új kezdetünk és lendületünk ma is. Hogy felismerjük a felelősségünket és egyszerűen, de hűségesen rámutatunk az evangéliumra, a jó hírre. Arra, hogy Krisztus meghalt és feltámadt értünk és Ő, a Feltámodott Krisztus az, akit várunk. Ő fog visszajönni értünk a második adventben, az utolsó napon és nekünk ajándékozni az ő igazságát, hogy mi a mennyei Atyánál élhessünk általa és ott valóban együtt ünnepelhessünk. Ámen